Shiga
Jarit Sin Dap ni lai wa lai sa ni kaw gumhpraw hta lahkawn nga
- Post 13 August 2012
- Last Updated on 13 August 2012
- By KNG
- Hits: 558
Jinghpaw mungdaw Waimaw mare kaw na deng 28 tsan ai, Chipwi sa lam hta hpaw tawn ai, Myen hpyendap Jarit Sin Dap masat 1002 a jep san shara 5 hta, lai wa lai sa, mungshawa ni kaw na, gumhpraw atik anang hta lahkawn sha nga ai lam chye lu ai.
Ndai gate ni hpe Manwi, Dumbang, Hkawaw, Shagaw, Man Dawng mare ni hta, NDAK kaw nna dap hkrang galai ai Jarit Sin Dap dap ni gaw, lai wa lai sa, mungshawa ni hpe, jep san nna, saike gau ai ni hpe, shanhte htaw tawn ai, gunrai ni hta hkan nna, kyat 2,000 kawn 8,000 du hkra hta lahkawn sha nga ai re lam, hkrun lam hkawm ai ni tsun ai.
Dai zawn hta lahkawn nga ai majaw, hkrun lam hkawm sa ai ni hte saike hte gunrai kaji kajaw htaw nna, kan bau bungli galaw nga ai, mungshawa ni gaw lu ai amyat gumhpraw jaw kau ra ai majaw, jam jau nga ai lam, saike hte gunrai htaw shalai sha nga ai, buga masha langai tsun ai.
“Jep san shara langai hta kyat 1,000 hpra jaw ra ai, saike hte jak sau htaw da ai majaw, kyat 8,000 jaw kau ra ai, hpa nan n ngam mat ai, grai yak ai,” nga saike hte rai htaw sha ai wa kawn tsun ai.
Ya na zawn gumhpraw hta lahkawn sha nga ai shara ni gaw, lani mi hte, wa sa ginhkrang mai ai shara ni rai nna, buga masha ni gaw, Myitkyina kaw na, jak sau, n-gu, shahpa, hpri ni hpe htaw la na, hpaga galaw nga ai re lam chye lu ai.
Chipwi hte Man Dawng sa lam hta mawdaw lam n nga ai majaw, buga masha ni gaw, saike hte sha gunrai ni hpe htaw la mai ai rai nna, ya na zawn gumhpraw hta lahkawn sha ai majaw, grai jam jau nga ai lam, hpaga la langai tsun ai.
“Gumhpraw n jaw jang n lai shangun ai, kadai mung n kam nga taw ai le. Dai majaw shanhte hpyi ai daram jaw kau na lai taw ra ai re,” nga nna, KNG Jinghpaw Shiga Dap de shi tsun ai.
Dum Bang mare kaw nga ai, Jarit Sin Dap gaw, lani mi hta, Kyat 25,000 hpe dap up wa hpe jaw ra na, ngam ai hta lahkawn da ai, gumhpraw ni hpe gaw, jawm garan sha ai lam, dai hpyen hpung hte ni kahtep ai, sakse ni kawn tsun ai.
Jinghpaw mungdaw hta, KIA hte Myen asuya hpyendap ni a lapran majan bai byin hpang wa ai kawn, Jarit Sin Dap ni kawn, dai shara hkan, jep san shara ni hpaw nna, lai wa lai sa ni kaw na, gumhpraw hta lahkawn sha hpang wa ai re lam chye lu ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn